Diari Oficial de la Generalitat Valenciana


Sumari del DOGV 3142, del 15-12-1997 (1997/12043)

ORDRE de 9 de desembre de 1997, de la Conselleria d'Ocupació, Indústria i Comerç, per la qual es regulen les ajudes en matèria de formació comercial, en el marc del Fons Social Europeu per a l'exercici 1998.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3142

Data del DOGV
:   15-12-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/12618


Data del document
:   09-12-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

4049 ORDRE de 9 de desembre de 1997, de la Conselleria d'Ocupació, Indústria i Comerç, per la qual es regulen les ajudes en matèria de formació comercial, en el marc del Fons Social Europeu per a l'exercici 1998. [97/A12462]
  
La Llei de la Generalitat Valenciana 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior reconeguda per l'article 34.1.5 de l'Estatut d'Autonomia, en l'article 45 estableix que la Generalitat, a través de la Conselleria d'Ocupació, Indústria i Comerç, fomentarà el perfeccionament de la formació dels comerciants, dels directius i dels empleats del sector de distribució de béns i serveis.
  
Aprovat per la Comissió Europea el 15 de desembre de 1994 el Programa Operatiu del Fons Social Europeu 1994/99 per a la Comunitat Valenciana, es fa necessari establir el procediment per a la concessió d'ajudes a la formació comercial d'acord amb els reglaments CEE números 2.052/1988, 4.255/1988, 2.081/1993 i 2.084/1993.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte d'aquesta ordre és establir el règim de la concessió d'ajudes en matèria de formació que incidisca en el sector de distribució de béns i serveis, per a les accions que s'hi indicaran, desenvolupades a la Comunitat Valenciana, d'acord amb les consignacions que a aquest efecte establisca la Llei de Pressupostos de la Generalitat Valenciana per a l'exercici 1998.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes es destinaran a la realització de les accions formatives que es desenvoluparan a través dels cursos que seguidament s'indiquen, sense perjudici que, amb caràcter excepcional, puguen atendre's cursos d'especialització professional en activitats comercials.
  
- Gestió de l'empresa comercial
  
- Direcció de l'empresa comercial
  
- Tècniques de vendes
  
- Comptabilitat per ordinador
  
- Màrqueting
  
- Anglés, alemany o francés comercial
  
- Informàtica aplicada a la gestió comercial i ofimàtica
  
- Règim fiscal de les PIME
  
- Règim laboral de les PIME
  
- Qualitat aplicada al comerç, atenció al client
  
- Imatge de l'establiment comercial
  
- Innovacions tecnològiques en el sector de la distribució
  
- Comercialització de productes valencians en el exterior
  
- Productes ecològics i distribució comercial
  
- Equipaments comercials en l'entorn urbà
  
- Logística de la distribució
  
- Gestió de compres i magatzems
  
I es destinaran a algunes de les accions següents:
  
a) Formació contínua: facilitar l'adaptació dels professionals, empresaris i empleats als canvis produïts en el sector de la distribució.
  
b) Inserció d'aturats de llarga durada: aconseguir la inserció professional dels desocupats de llarga durada que estiguen un any com a mínim en situació de desocupació o bé que, tot i trobar-se en aquesta situació durant un període de temps menor, corren el risc de convertir-se en aturats de llarga durada.
  
c) Inserció de joves: accés al sector de desocupats menors de 25 anys, i també la igualtat d'oportunitats entre homes i dones, nascuts a partir del dia 1 de gener de 1973.
  
2. Les ajudes que s'estableixen en aquesta ordre es materialitzaran en la subvenció de les següents accions formatives:
  
a) La durada dels cursos que empara aquesta convocatòria s'establirà a partir de mòduls de 50 hores. El cost del mòdul es calcularà aplicant el coeficient fins a 1.250 pessetes hora/alumne, fins a un màxim de 20.000 pessetes per hora.
  
b) Les entitats sol·licitants podran proposar la realització de cursos de durada superior als mòduls establits, mitjançant la unió de diversos mòduls.
  
c) Excepcionalment, també podran realitzar-se accions que promoguen experiències formatives d'ensenyament a distància.
  
d) Així mateix i amb caràcter excepcional, a criteri de la Direcció General de Comerç i Consum, podran considerar-se aquelles accions formatives que, per les pròpies característiques, no puguen emmarcar-se en els mòduls establits. En particular, aquest criteri serà aplicable a la realització de cursos tipus màster de durada superior a les 400 hores lectives, que podran incloure experiències acadèmiques o professionals en l'estranger, i també a altres accions d'àmplia repercussió en el sector de la distribució comercial.
  
e) Per a les accions descrites en els apartats c i d, els percentatges recollits en el punt 3, es podran adaptar a les característiques d'aquestes.
  
3. Els conceptes subvencionables i els percentatges màxims corresponents seran els següents:
  
a) Publicitat: 10%.
  
b) Professorat: 65%.
  
c) Direcció i coordinació: 15%.
  
d) Material didàctic: 25%.
  
e) Lloguer o utilització de béns mobles i immobles de qualsevol tipus: 10%.
  
En qualsevol cas, la suma dels conceptes del pressupost definitivament proposat per l'entitat no podrà superar la quantitat resultant d'aplicar els mòduls disposats en l'apartat 2 a d'aquest article.
  
Article 3. Beneficiaris de les ajudes
  
Podran ser beneficiaris d'ajudes les entitats públiques i privades sense finalitat lucrativa, les associacions de comerciants i els col·legis professionals.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes que regula aquesta ordre hauran d'adreçar-se a la Direcció General de Comerç i Consum i es presentaran en l'imprés normalitzat, en els serveis territorials de Comerç corresponents o per mitjà de qualsevol altra de les formes disposades en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
a) Documentació acreditativa i identificativa del sol·licitant i, si escau, del representant legal.
  
b) Documentació acreditativa que el sol·licitant està al corrent de les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda.
  
c) Memòria explicativa de les característiques de l'acció formativa a desenvolupar, que inclourà almenys:
  
- Programa formatiu, material didàctic, horari i calendari, localitat i domicili de realització del curs.
  
- Relació de professorat amb el seu currículum, que necessàriament haurà de tenir titulació universitària o, alternativament, per a cursos d'especialització professional, acreditar una experiència com a mínim de cinc anys en l'esmentada activitat, a través de les cotitzacions al règim corresponent de la Seguretat Social, i també l'alta en l'impost sobre activitats econòmiques, en els casos que resulte escaient.
  
- Pressupost detallat per partides.
  
3. El termini de presentació de sol·licituds serà fins al 16 de gener de 1998 (inclòs).
  
4. Quan la sol·licitud no complisca els requisits indicats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies repare la falta o adjunte els documents preceptius i se li indicarà que, si no ho fa així, es considerarà que desisteix de la seua petició, i s'arxivarà sense més tràmit.
  
5. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca, i sense que això prejutge la decisió que finalment s'hi adopte. No obstant això anterior, els cursos que s'acullen a aquesta possibilitat no podran haver finalitzat amb anterioritat a la data de resolució d'aquesta ordre.
  
Article 5. Criteris d'avaluació de les sol·licituds
  
Per a la concessió de les ajudes es valorarà:
  
a) Els factors que garantisquen la qualitat de la formació.
  
b) La trajectòria de l'entitat sol·licitant en convocatòries anteriors.
  
c) El programa formatiu.
  
d) El material didàctic.
  
e) El nivell del professorat.
  
f) Altres factors que, proposats per l'entitat sol·licitant, puguen ser d'importància en la consecució dels objectius del curs.
  
En els cursos de formació a distància, la valoració es realitzarà d'acord amb les seues especials característiques.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Ocupació, Indústria i Comerç dictarà una resolució de concessió de l'ajuda que en fixe expressament la quantia i incorpore, si escau, les condicions, obligacions i determinacions accessòries a les quals s'haja d'ajustar el beneficiari. La resolució es notificarà als interessats en els termes disposats en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
3. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà d'un mes, comptat des de la data d'acabament del termini de presentació de les sol·licituds.
  
Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes establits en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7. Resolució d'incidències
  
1. L'òrgan competent per a la concessió de les ajudes establides en aquesta ordre resoldrà les incidències que s'hi produïsquen amb posterioritat a l'esmentada concessió, i en especial els supòsits de:
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Canvis o modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.
  
2. El beneficiari estarà obligat, quan així ho determine la corresponent resolució de concessió de l'ajuda, a assabentar la Direcció General de Comerç i Consum de l'inici dels cursos.
  
3. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si escau, dels òrgans competents del Fons Social Europeu, en relació amb les subvencions o les ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases establides, d'acord amb la sol·licitud presentada i en els termes fixats per a la concessió de l'ajuda.
  
2. La justificació de l'acció realitzada haurà de presentar-se en el termini d'un mes des de l'acabament i, en tot cas, amb anterioritat al 15 d'octubre de 1998, tret que per circumstàncies concurrents es fixe un termini diferent en la resolució de concessió de l'ajuda.
  
3. La justificació de les despeses es presentarà a través de l'aplicació informàtica SIDEC, que lliurarà la Conselleria d'Ocupació, Indústria i Comerç a les entitats que impartisquen l'acció formativa a l'inici del curs, acompanyades de:
  
a) Factures de la despesa efectivament realitzada, que hauran de ser independents per a cadascun dels cursos i estar expedides d'acord amb la normativa vigent. En la justificació de les despeses del professorat hauran de constar, qualsevol que siga la modalitat de la contractació efectuada, les dades identificatives d'aquest, les hores impartides i l'import corresponent, amb indicació de les retencions que s'hi hagueren efectuat.
  
Quan es tracte de despeses pròpies de l'entitat organitzadora, a efectes justificatius, caldrà l'expedició del corresponent certificat i no es podrà, en aquest cas superar el 10 % de l'ajuda; i açò, sempre que puga acreditar-se la despesa a petició de l'administració.
  
b) Relació nominativa dels alumnes, amb la fotocòpia del document nacional d'identitat i amb la justificació de l'objectiu de l'article 2.1 al qual pertany cadascun. L'esmentada documentació es realitzarà exclusivament mitjançant la presentació dels documents que seguidament s'indiquen:
  
- Formació contínua: quan es tracte de professionals o empresaris autònoms, impost d'activitats econòmiques i document de cotització a la Seguretat Social; quan es tracte d'empleats i treballadors per compte d'altri, contracte de treball, nòmina o document de cotització a la Seguretat Social.
  
- Inserció d'aturats de llarga durada i inserció de joves: targeta de sol·licitud d'ocupació.
  
c) Acreditació, si escau, del compliment de les obligacions i condicions que s'hagueren establit en la resolució.
  
3. La Direcció General de Comerç i Consum, en vista de la documentació aportada i també de les dades d'assistència al curs, emetrà un certificat de conformitat total o parcial amb els objectius del projecte aprovat, que servirà de base per a la liquidació de la subvenció concedida.
  
Article 10. Pagament avançat de les ajudes
  
Per a les ajudes establides en aquesta ordre, es podrà avançar el pagament de l'ajuda amb anterioritat a la realització del projecte en un 40% de l'import concedit, després de la presentació prèvia per part del beneficiari d'un aval bancari per la quantia avançada, constituït d'acord amb la normativa vigent, en els serveis territorials de la Conselleria d'Economia, Hisenda i Administració Pública.
  
Article 11. Obligacions del beneficiari
  
1. L'entitat beneficiària no podrà contractar amb tercers la totalitat de les partides que conformen el contingut del curs, i haurà de reservar-se'n necessàriament per a si, almenys, la direcció i coordinació.
  
2. Les despeses derivades de la realització d'activitats formatives subvencionades d'acord amb el que disposa aquesta ordre seran objecte de registres comptables específics en la comptabilitat general de l'entitat organitzadora, la qual hi facilitarà l'accés del personal de la Direcció General de Comerç i Consum i de la Intervenció General de la Generalitat Valenciana quan hi siga requerida.
  
3. La publicitat i difusió dels programes haurà de fer-se d'acord amb les normes que en el moment de l'aprovació s'indiquen, i haurà de constar necessàriament el patrocini del Fons Social Europeu i de la Conselleria d'Ocupació, Indústria i Comerç de la Generalitat Valenciana.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat, com l'incompliment de condicions i terminis establits en la resolució, la falta de justificació o la justificació insuficient o defectuosa de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt superen els límits establits, podrà originar la minoració de la subvenció concedida.
  
Així mateix, les dades d'assistència, calculades d'acord amb la documentació aportada per l'entitat organitzadora i amb les visites d'inspecció que es puguen practicar, quan no hi haja una causa justificada, originaran la minoració de la subvenció inicialment concedida quan la quantitat resultant d'aplicar el mòdul de subvenció corresponent a cada alumne per la quantitat estimada com a assistència mitjana al curs resultara inferior a les despeses efectivament justificades. No obstant això anterior, l'assistència d'alumnes als cursos programats podrà augmentar o disminuir fins a un 15%, sense que per aquest motiu, resulte modificat l'import de la subvenció.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament d'aquesta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes establides en aquesta ordre estarà condicionada al fet que hi haja crèdit adequat i suficient en els pressupostos de la Generalitat Valenciana per a l'exercici 1998.
  
Tot complint allò que disposa l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1998, per mitjà d'una ordre de la Conselleria d'Ocupació, Indústria i Comerç es faran públiques les línies de crèdit i l'import global màxim destinat a la concessió de les ajudes establides en aquesta disposició.
  
Segona
  
En el supòsit que els documents exigits que s'hagen adjuntar a la sol·licitud de concessió d'ajudes ja els tinguera algun òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals es refereix el document.
  
DISPOSICIONS FINALS
  
Primera
  
Es faculta la Direcció General de Comerç i Consum perquè dicte les resolucions necessàries per al desplegament, l'eficàcia i l'execució d'aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 9 de desembre de 1997
  
El conseller d'Ocupació, Indústria i Comerç,
  
DIEGO SUCH PÉREZ